บสย.ลุยค้ำประกันรายย่อยให้มีเงินทุนหมุนเวียน
บสย. เปิดตัวผลิตภัณฑ์ ค้ำประกันสินเชื่อ Supply Chain เพิ่มค้ำประกันสินเชื่อรายย่อยประเภท “เงินทุนหมุนเวียน”
11 ก.ค. 2562

บสย. เปิดตัวผลิตภัณฑ์ ค้ำประกันสินเชื่อ Supply Chain เพิ่มค้ำประกันสินเชื่อรายย่อยประเภท “เงินทุนหมุนเวียน”
นายประเสริฐ ชัยชาญอุดมสุข ผู้ช่วยผู้จัดการทั่วไป สายงานธุรกิจ พร้อมด้วย นายกิตติพงษ์ บุรณศิริ ผู้อำนวยการอาวุโส ฝ่ายการตลาดและพัฒนาธุรกิจ บรรษัทประกันสินเชื่ออุตสาหกรรมขนาดย่อม (บสย.) เปิดตัวผลิตภัณฑ์ค้ำประกันสินเชื่อใหม่ พร้อมแจ้งรายละเอียดการปรับเงื่อนไขค้ำประกันสินเชื่อ เพื่อเพิ่มโอกาสการเข้าถึงสินเชื่อได้มากขึ้น แก่สถาบันการเงิน เพื่อรับทราบรายละเอียดของโครงการใหม่ ภายใต้โครงการค้ำประกันสินเชื่อ SMEs ทวีทรัพย์ หรือ PGS 7
ทั้งนี้ ผลิตภัณฑ์ค้ำประกันสินเชื่อใหม่ ประกอบด้วย 1. ผลิตภัณฑ์ค้ำประกันสินเชื่อ Supply Chain สำหรับผู้ประกอบการที่ได้รับสินเชื่อภายใต้โครงการสินเชื่อ Supply Chain วงเงินค้ำประกันสินเชื่อต่อราย ตั้งแต่ 200,000 บาท สูงสุดไม่เกิน 40 ล้านบาท วงเงินโครงการไม่เกิน 2,000 ล้านบาท
2. ผลิตภัณฑ์ค้ำประกันสินเชื่อหนังสือค้ำประกัน โดยกำหนดเงื่อนไขการจ่ายเงินค่าประกันชดเชยแก่สถาบันการเงินให้ง่ายขึ้น โดยสถาบันการเงินสามารถยื่นขอรับเงินค่าประกันชดเชยได้หลายครั้งต่อหนังสือค้ำประกันสินเชื่อแต่ละฉบับ เพื่อเพิ่มความคล่องตัวและอำนวยความสะดวกให้กับสถาบันการเงิน
3. เพิ่มการค้ำประกันสินเชื่อรายย่อยประเภท “เงินทุนหมุนเวียน” แก่กลุ่มผู้ประกอบการ SMEs รายย่อย เพื่อให้สามารถเข้าถึงสินเชื่อได้มากขึ้น ซึ่งเดิม บสย. จะค้ำประกันสินเชื่อเฉพาะ “เงินกู้” เท่านั้น แต่ครั้งนี้ได้เพิ่มการค้ำประกันสินเชื่อประเภท “เงินทุนหมุนเวียน” ด้วย โดยให้วงเงินค้ำประกันสินเชื่อต่อรายไม่เกิน 200,000 บาท โครงการนี้ดำเนินการภายใต้โครงการค้ำประกันสินเชื่อผู้ประกอบการรายย่อย (MICRO3) วงเงิน 15,000 ล้านบาท
สำหรับการประชุมครั้งนี้ได้รับความสนใจจาก 15 สถาบันการเงิน เข้าร่วมรับฟังเพื่อส่งลูกค้าให้ บสย. ค้ำประกันเป็นประโยชน์กับธุรกิจและเศรษฐกิจของประเทศ